NOK ตกหลุมอากาศ
เพิ่มทุนมา 3 ครั้ง..แต่ยังสบายใจไม่ได้กับหุ้นนกแอร์ ในนามบริษัท สายการบินนกแอร์ จำกัด (มหาชน) หรือ NOK ปัญหา “ส่วนผู้ถือหุ้นติดลบ” เกือบ 1,500 ล้านบาท กลายเป็นก้างตำคอที่รอการแก้ไขจากผู้ถือหุ้นใหญ่อย่าง “จุฬางกูร” จะคิดอ่านประการใด.!!
4 เม.ย. 2562

สำนักข่าวรัชดา
เพิ่มทุนมา 3 ครั้ง..แต่ยังสบายใจไม่ได้กับหุ้นนกแอร์ ในนามบริษัท สายการบินนกแอร์ จำกัด (มหาชน) หรือ NOK ปัญหา “ส่วนผู้ถือหุ้นติดลบ” เกือบ 1,500 ล้านบาท กลายเป็นก้างตำคอที่รอการแก้ไขจากผู้ถือหุ้นใหญ่อย่าง “จุฬางกูร” จะคิดอ่านประการใด.!!
โดย NOK มีแผนทางธุรกิจเพื่อแก้โจทย์ดังกล่าว คือ 1) ขยายเส้นทางและเครือข่ายการบิน ด้วยการขยายเส้นทางการบินที่เล็งเห็นโอกาสเพิ่มเครือข่ายการบิน อัตราการใช้เครื่องบินช่วยเพิ่มรายได้และอัตรากำไรระยะยาว 2) ปรับปรุงฝูงบิน ด้วยการปรับปรุงฝูงบินเพื่อเพิ่มอัตราการใช้เครื่องบินต่อลำ เพื่อลดค่าใช้จ่ายคงที่ต่อหน่วย เช่น ค่าเช่าเครื่องบิน ค่าซ่อมบำรุง ค่าบุคลากรการบิน ส่งผลให้มีผลการดำเนินงานและทำกำไรดีขึ้น
แต่แผนที่ว่าดูย้อนแย้งกับสถานการณ์จริง หลังจาก NOK มีการลดเที่ยวบินหรือยกเลิกเที่ยวบินช่วงนี้ค่อนข้างมาก ล่าสุด NOK ประกาศหยุดบินชั่วคราว เส้นทางจากกทม.-ร้อยเอ็ด, กทม.-นครพนม, กทม.-น่าน ช่วงเดือน พ.ค.-ต.ค. 2562
ผู้บริหาร NOK ชี้แจงว่า การหยุดทำการบิน เป็นการปรับตารางการบินให้สอดคล้องฤดูกาลท่องเที่ยว จึงหยุดทำการบินชั่วคราวช่วงนอกฤดูกาลท่องเที่ยว โดยนำเครื่องบินไปเสริมเส้นทางบินที่มีศักยภาพ
ถือเป็นหนึ่งในการดำเนินงานตามแผนกลยุทธ์ลดต้นทุน เพิ่มรายได้ NOK นั่นเอง.!!
ในเชิงธุรกิจการบินว่ากันไป แต่ปัญหามันอยู่ที่กระแสเงินสดและเทียบเท่าเงินสด NOK ที่มีประมาณ 1,500 ล้านบาท จะเพียงพอต่อการดำเนินธุรกิจหรือไม่
แหละนั่น..ทำให้ “จุฬา สุขมานพ” ผู้อำนวยการสำนักงานการบินพลเรือนแห่งประเทศไทย (กพท.) ยอมรับว่า กำลังติดตามสถานการณ์การดำเนินงานของ NOK อย่างใกล้ชิด จากช่วงที่ผ่านมา มีรายงานข่าวเกี่ยวกับปัญหาสถานะทางการเงินของ NOK ออกมาอย่างต่อเนื่อง
จึงต้องจับตาดูว่าหากปัญหาดังกล่าวมีมากขึ้น จะกระทบต่อความปลอดภัยทางการบินหรือไม่ แม้เบื้องต้นสถานการณ์ดังกล่าวไม่เป็นปัญหามากนักก็ตาม
ที่สำคัญ NOK ช่วงนี้กำลังฝ่ามรสุมการเงินลูกใหญ่  อาจเกิดอาการ “ตกหลุมอากาศ” บ้าง อย่างหลีกเลี่ยงไม่ได้..!!
ส่วนราคาหุ้น ต้องลุ้นกันตัวโก่งกันละว่า..ราคาจะหลุด 2 บาทหรือไม่..??
ขืนหลุดเมื่อไหร่ละก็..มีโอกาสไหลลงอีกเช่นกัน…
…อิ อิ อิ…